पंचायती राज मंत्रालय
श्री कपिल मोरेश्वर पाटिल "सर्वोत्तम पंचायत सतत विकास प्रयास - वे फॉरवर्ड फॉर 2047" पर आयोजित राष्ट्रीय सम्मेलन के उद्घाटन सत्र में शामिल हुए
आजादी का अमृत महोत्सव के उपलक्ष्य में, पंचायती राज मंत्रालय ने 17 अप्रैल से 21 अप्रैल, 2023 तक राष्ट्रीय पंचायत पुरस्कार सप्ताह 2023 के पांच दिवसीय समारोह का आयोजन किया। केंद्रीय पंचायती राज मंत्रालय में राज्य मंत्री श्री कपिल मोरेश्वर पाटिल ने राष्ट्रीय पंचायत पुरस्कार सप्ताह 2023 के उद्घाटन सत्र की शोभा बढ़ाई। 21 अप्रैल, 2023 को "सर्वोत्तम पंचायत सतत विकास प्रयास - वे फॉरवर्ड फॉर 2047" पर राष्ट्रीय सम्मेलन उनकी गरिमामयी उपस्थिति के साथ आयोजित किया गया।
केंद्रीय पंचायती राज राज्य मंत्री श्री कपिल मोरेश्वर पाटिल ने "सर्वोत्तम पंचायत सतत विकास प्रयास - वे फॉरवर्ड फॉर 2047" पर राष्ट्रीय सम्मेलन में प्रमुख भाषण दिया, जबकि प्रारंभिक भाषण पंचायती राज मंत्रालय के सचिव श्री सुनील कुमार ने दिया। केंद्रीय पंचायती राज मंत्रालय में राज्य मंत्री श्री कपिल मोरेश्वर पाटिल ने देश के विभिन्न राज्यों/केंद्र शासित प्रदेशों से भाग लेने वाले ग्राम पंचायतों के प्रतिनिधियों को सतत विकास लक्ष्यों  के स्थानीयकरण के 9 विषयों के तहत विकास कार्य करने के लिए प्रोत्साहित किया।
श्री कपिल मोरेश्वर पाटिल ने ग्राम पंचायतों को संबोधित करते हुए कहा कि ग्राम पंचायत के सरपंच ठोस कचरा प्रबंधन प्रणाली अपनाकर गांव को स्वच्छ बना सकते हैं। श्री कपिल मोरेश्वर पाटिल ने कहा,'वह दिन दूर नहीं जब हमारा देश भारत, विश्व मानचित्र पर अच्छा प्रदर्शन करने वाले गांवों से पहचाना जाएगा।'
श्री पाटिल ने अपने संबोधन में ग्राम पंचायतों को अपनी आय बढ़ाने के लिए प्रेरित किया और कहा कि गांव में हरित ऊर्जा के उपयोग से आय के स्रोत बढ़ेंगे।
श्री कपिल मोरेश्वर पाटिल ने कहा 'ग्रामीणों की प्रगतिशील सोच के साथ पंचायतों में सतत विकास सुनिश्चित करना, देश को और सशक्त बनाना और श्रेष्ठ पंचायत को श्रेष्ठ भारत की सुखद यात्रा करने की दिशा में आगे बढ़ना है।
राष्ट्रीय सम्मेलन "सर्वोत्तम पंचायत सतत विकास प्रयास - वे फॉरवर्ड फॉर 2047" पर 'ग्राम ऊर्जा स्वराज विशेष पंचायत पुरस्कार' के दौरान पहला तकनीकी सत्र आयोजित किया गया। भारत सरकार के नवीन और नवीकरणीय ऊर्जा मंत्रालय  में संयुक्त सचिव, श्री दिनेश दयानंद जगदाले और राष्ट्रीय ग्रामीण विकास संस्थान और पंचायती राज के पूर्व महानिदेशक श्री डब्ल्यू आर रेड्डी ने इसकी अध्यक्षता की।
गंजम जिला परिषद, ओडिशा की अध्यक्ष श्रीमती अंजलि स्वैन ने ग्रामीणों को पर्याप्त ऊर्जा प्रदान करके पंचायत को 'ग्राम ऊर्जा स्वराज विशेष पंचायत पुरस्कार' के लिए पात्र बनाने में अंकुली ग्राम पंचायत की महत्वपूर्ण भूमिका पर प्रकाश डाला।
मुकरा  ग्राम पंचायत, जिला आदिलाबाद, तेलंगाना की सरपंच, श्रीमती मीनाक्षी गाडगे ने कहा, 'मुकरा-के ग्राम पंचायत को अब रोका नहीं जा सकता है', इस बात पर प्रकाश डालते हुए कि कैसे ग्राम पंचायत ने कमी से बहुतायत तक अपना मार्ग प्रशस्त किया।
महाराष्ट्र के पुणे जिले के थिकेकरवाडी ग्राम पंचायत के सरपंच श्री संतोष दगडू थिकेकर ने थिकेकरवाडी गांव और ग्रामीणों को बुनियादी सुविधाएं उपलब्ध कराकर देश के विकास में सभी की भागीदारी सुनिश्चित करने पर बात की।
जम्मू-कश्मीर के सांबा जिले की पल्ली ग्राम पंचायत के सरपंच श्री रणधीर शर्मा ने कहा कि पल्ली ने प्रौद्योगिकी के माध्यम से ग्राम ऊर्जा स्वराज का लक्ष्य हासिल कर लिया है।
बाद में, "सेल्को फाउंडेशन" की प्रतिनिधि सुश्री सिमरिन छाछी ने समग्र स्थायी ऊर्जा आधारित समाधानों पर बात की और आजीविका के विकास के लिए मॉडल प्रस्तुत किया जिसका पालन ग्राम पंचायतों में किया जा सकता है।
राष्ट्रीय ग्रामीण विकास संस्थान और पंचायती राज के पूर्व महानिदेशक, श्री डब्ल्यू आर रेड्डी, ने देश भर की ग्राम पंचायतों से अनुरोध किया कि वे अपनी पंचायतों में सतत ऊर्जा के क्षेत्र में नवाचारों को लागू करके ग्रामीण भारत का विकास सुनिश्चित करें।
पर्यावरण,वन और जलवायु परिवर्तन मंत्रालय में सलाहकार, श्री शरथ कुमार पल्लेरला ने "सर्वोत्तम पंचायत सतत विकास प्रयास - वे फॉरवर्ड फॉर 2047" पर राष्ट्रीय सम्मेलन के अवसर पर तकनीकी सत्र II-कार्बन न्यूट्रल विशेष पंचायत पुरस्कार की अध्यक्षता की।
केरल के वायनाड जिले के मीनांगडी से निर्वाचित प्रतिनिधि श्री बिजेश ए.एम. ने राज्य के प्रतिनिधियों को संबोधित किया। मीनांगडी,केरल ने 'कार्बन न्यूट्रल विशेष पंचायत पुरस्कार' एलएसडीजी के तहत एनपीएडब्लू 2023 में प्रथम पुरस्कार जीता था।
श्रीमती चालागुल्ला सरिता, कान्हा ग्राम पंचायत, जिला रंगारेड्डी, तेलंगाना ने एनपीएडब्ल्यू2023 के आयोजन के लिए एमओपीआर को धन्यवाद दिया और ग्राम पंचायत की सर्वोत्तम प्रथाओं पर प्रकाश डाला।
ओडिशा के सुंदरगढ़ जिले के बोनाईगढ़ ग्राम पंचायत की सरपंच श्रीमती नमिता नाग ने सिंगल यूज प्लास्टिक से अपने गांव को स्वच्छ और सुंदर बनाया है।
श्रीमती राखी, ब्लॉक सलाहकार समिति की अध्यक्ष, बाघमारा ग्राम पंचायत, त्रिपुरा ने कहा, 'हम एक मजबूत और बेहतर भारत बनाने के लिए लगातार प्रयास कर रहे हैं।'
श्री सत्येंद्र कुमार, निदेशक, हजार्डस पदार्थ प्रबंधन ने ग्रामीण भारत सहित पूरे भारत को स्वच्छ और सुंदर बनाने के लिए पर्यावरण, वन और जलवायु परिवर्तन मंत्रालय की योजनाओं की जानकारी दी।
श्रीमती उल्का केलकर, निदेशक, जलवायु कार्यक्रम ने भारत को स्वच्छ बनाने के लिए विश्व संसाधन संस्थान की योजनाओं के बारे में बताया। उन्होंने कहा कि सौर ऊर्जा के उपयोग से पानी की अधिक बचत हो सकती है और खेतों में स्थापित सौर पैनलों की ऊंचाई बढ़ाकर खेती और पशुपालन को बढ़ावा दिया जा सकता है।
आईयूसीएन में कार्यक्रम प्रबंधक और कार्यालय प्रमुख श्रीमती अर्चना चटर्जी ने कहा 'आईयूसीएन गुजरात, महाराष्ट्र, तमिलनाडु, आंध्र प्रदेश, ओडिशा में तटीय गांवों में 55 हेक्टेयर पर समुदाय आधारित मैंग्रोव वन बहाली की दिशा में काम कर रहा है'।
राष्ट्रीय ग्रामीण विकास संस्थान और पंचायती राज के महानिदेशक डॉ. जी. नरेंद्र कुमार ने "सर्वोत्तम पंचायत सतत विकास प्रयास - वे फॉरवर्ड फॉर 2047" पर राष्ट्रीय सम्मेलन के अवसर पर नानाजी देशमुख सर्वोत्तम पंचायत सातत विकास पुरस्कार पर तकनीकी सत्र III की अध्यक्षता की।
श्रीमती अंजलि स्वैन, अध्यक्ष, जिला गंजम, ओडिशा ने अपने क्षेत्र में विकास कार्यों और शिक्षा के क्षेत्र में क्रांतिकारी कार्यों के माध्यम से ग्रामीणों को प्रदान की जाने वाली शहर जैसी सुविधाओं के बारे में बताया।
ओडिशा के गंजम जिले की हिंजिलिकट ब्लॉक पंचायत अध्यक्ष श्रीमती सरस्वती सेठी ने नानाजी देशमुख सर्वश्रेष्ठ पंचायत सतत विकास पुरस्कार प्राप्त करने पर बात की। उन्होंने एलएसडीजी के 9 विषयों के तहत शिक्षा, स्वास्थ्य, सड़क निर्माण सहित विभिन्न पहलों पर प्रकाश डाला।
श्री के. लालरेम्सियामा, ग्राम पंचायत नगोपा, मिजोरम के निर्वाचित प्रतिनिधि ने राज्यों के प्रतिनिधियों को संबोधित किया और बताया कि कैसे ग्राम पंचायत ने एलएसडीजी के तहत 9 विषयों पर लगातार काम किया और एनपीएडब्ल्यू 2023, नई दिल्ली में नानाजी देशमुख सर्वोत्तम पंचायत विकास पुरस्कार जीता।
उत्तर प्रदेश के मुरादाबाद जिले के दिलारी प्रखंड के मिलक अमवती ग्राम पंचायत के ग्राम पंचायत सचिव श्री गौरव कुमार ने अपने क्षेत्र के विकास कार्यों की चर्चा की। इस ग्राम पंचायत में शिक्षा, रोजगार, नि:शुल्क स्वास्थ्य केंद्र, पौष्टिक भोजन, महिला सभा और ग्राम सभा जैसी अनेक सुविधाएं उपलब्ध हैं।
झारखंड के गिरिडीह जिले की कपिलो ग्राम पंचायत के सरपंच श्री मुकेश यादव अपने क्षेत्र के ग्रामीणों को बेहतर शिक्षा, रोजगार के अवसर, मुफ्त स्वास्थ्य केंद्र, पौष्टिक भोजन जैसी सुविधाएं उपलब्ध कराकर एलएसडीजी के तहत सभी लक्ष्यों को हासिल कर एक बेंचमार्क स्थापित कर रहे हैं।
डॉ. जॉय एलमोन, महानिदेशक, केरल स्थानीय प्रशासन संस्थान , त्रिशूर ने ग्राम पंचायत के सेवा गुणवत्ता मानक प्रमाणन पर संबोधित किया। उन्होंने केरल राज्य में पंचायतों के सेवा गुणवत्ता मानक प्रमाणन में अपनाई गई प्रक्रिया पर प्रकाश डाला।
राष्ट्रीय पंचायत पुरस्कार सप्ताह के 5 दिवसीय उत्सव का समापन करते हुए पंचायती राज मंत्रालय के सचिव श्री सुनील कुमार ने पंचायत प्रतिनिधियों के प्रश्नों के उचित समाधान और सुझाव दिए। समापन समारोह की अध्यक्षता श्री सुनील कुमार ने की, जिसमें उन्होंने सभी बिंदुओं और टिप्पणियों का सारांश दिया। उन्होंने एलएसडीजी के तहत सभी विषयों पर काम कर रहे विभिन्न राज्यों के लिए अपनी समीक्षा भी साझा की। उन्होंने पंचायतों की सर्वोत्तम प्रथाओं और पहलों की प्रशंसा की, लेकिन सभी प्रतिनिधियों से अनुरोध किया कि वे अपनी पंचायतों के भीतर अच्छे काम और विकास की निरंतरता सुनिश्चित करें।